**A MEGBÉKÉLÉS CHARTÁJA**

Mi, a Kárpátok ölelte térben élő közép-európaiak, az elmúlt évezredben gyakran változó országhatárok közé szorultunk. Tör­ténelmünk viszontagságai közepette megta­pasz­taltuk az összetartozás és a közös munka örömét, de a megosztottság és a viszály keser­veit is. A XX. század végén e térségen kilenc állam osztozott, közülük Ausztria, Horvát­ország, Magyar­ország, Lengyelország, Romá­nia, Szlo­vákia és Szlo­vénia már az Euró­pai Unió tagjai, s önazo­nosságuk megtartásával megkezdték a köztük lévő határok felszá­molását.

Miközben térségünk államai között általában folyamatosan javuló kapcsolatról beszélhe­tünk, nem tagadhatjuk, hogy időről-időre komoly feszültségek gerjednek közöttünk. A kölcsönös megértést nehezíti, hogy nem ismerjük egymás kultúráját, történelmét. A közeledés gátja az is, hogy több országban léteznek szélsőséges, és a szomszéd népek elleni hangulatkeltéstől szavazatokat remélő pártok. Sikerük a múlt mély sebeiből fakad. A XXI. század mást kíván.

* Észrevéve, hogy nemzeti érdekeinket sokkal hatékonyabban tudjuk elérni, ha egymást segítjük, mintha egymás ellen fordulunk,
* tudva, hogy különösen az Európai Unión belül egymásra vagyunk utalva,
* megtapasztalva, hogy egy ilyen közeledést a pártok egy része határozottan ellenez,
* belátva, hogy a kormányok a jószomszédi kapcsolatok kialakításában csekély sikert értek el,

felismertük, hogy a nemzeteink közötti, a XXI. században oly igen fontos kiengesztelődés megvalósítása elsősorban magánemberektől, civil szervezetektől illetve az egyházaktól várható.

E felismeréstől vezettetve ezennel egy Megbékélési Mozgalom létrehozását kezdeményezzük. E mozgalomhoz csatlakozhat bárki, aki

* tudja, hogy szülőföldje számára csak előnyös, ha a térséget mások is szeretik,
* nyitott más nemzetek értékeinek felismerésére és tiszteletére,
* elutasít minden gyűlölködést,
* kész a szomszéd népek történelmének, kultúrájának, esetenként nyelvének megismerésére.

A Megbékélési Mozgalom elsősorban magatartási forma és életmód, nem szervezet. Csatlakozni hozzá e nyilatkozat aláírásával lehet.

Mi, a Megbékélési Mozgalom hét országból származó kezdeményezői, tudatában vagyunk a jövendő nemzedékek iránti felelősségünknek, ezért az egymás iránti ellenségeskedés helyett a megbékélés útját választottuk. Ragaszkodunk anyanyelvünkhöz, történelmünkhöz, kultúránkhoz. Nem megszüntetni, hanem elfogadni akarjuk különbözőségeinket. Azt reméljük, hogy egyre többen felismerik: egymást támogatva megerősödünk, egymással tusakodva Európa peremére szorulunk.

Nagymegyer, 2010. október 24-én.